హమ్మయ్య...! ప్రస్తుతానికి ముప్పు తప్పింది!
-'వాన్నా క్రై' భయాల నుంచి ఊపిరి పీల్చుకున్న ఆర్థికం
- మన దేశ స్టాక్‌ ఎక్స్ఛేంజీలు, బ్యాంకింగ్‌
కార్పొరేట్‌ టెలికాం రంగాలూ భద్రం
- బడా కంపెనీల నెట్‌వర్క్‌లపై ఎలాంటి
ప్రభావపు సమాచారం లేదు : సీఈఆర్‌టీ
- సోమవారం యథాతథంగా ప్రారంభమైన కార్పొరేట్‌ సంస్థల కార్యకలాపాలు
నవతెలంగాణ, వాణిజ్య విభాగం
హమ్మయ్య.. ప్రస్తుతానికి గండం గడిచింది..ప్రపంచాన్ని గడగడలాడిస్తున్న 'వాన్నా క్రై' సైబర్‌ దాడులు భారత ఆర్థిక వ్యవస్థను పెద్దగా ప్రభావితం చేయలేదు. ఆసియా, ఐరోపా దేశాలు లక్ష్యంగా చేసుకొని ఈ దాడులు జరిగినప్పటికీ భారత్‌పై ఈ ప్రభావం అంతంతగానే ఉంది. ఈ విషయాన్ని స్వయంగా 'భారత కంప్యూటర్‌ ఎమర్జెన్సీ రెస్పాన్స్‌ టీమ్‌' (సీఈఆర్‌టీ-ఇన్‌) స్వయంగా వెల్లడించింది. వరుస సెలవులకు ముందు రోజైన శుక్రవారం 'వాన్నా క్రై' సైబర్‌ దాడులు జరిగిన సంగతి తెలిసిందే. ఈ దాడులకు దాదాపు 170 దేశాలు వణికిపోయాయి. వరుస సెలవుల కారణంగా శని, ఆదివారాలు పెద్దపెద్ద కంపెనీలు, బ్యాంకులు, స్టాక్‌ ఎక్సేంజీలకు సెలవు దినాలు కావడంతో ఆయా సంస్థలు తమ నెట్‌వర్క్‌లోని ప్రధాన విభాగాలను మూసి ఉంచాయి. దీంతో సోమవారం కార్యాలయాలు తిరిగి ప్రారంభించేంత వరకు 'వాన్నా క్రై' ర్యాన్సమ్‌వేర్‌ తమ కంప్యూటర్లను, నెట్‌వర్క్‌ను ఏ మేరకు ప్రభావితం చేశాయోనన్న భయం అటు ప్రధాన బ్యాంకులతో మొదలుకొని ఇటు కార్పొరేట్‌ సంస్థల్లోనూ, స్టాక్‌ మార్కెట్‌ హబ్‌లలోనూ కనిపించింది. సోమవారం కార్యాలయాలు తెరిచే నెట్‌వర్క్‌ కార్యకలాపాలు మొదలుపెట్టే వరకు ఆయా సంస్థలకు ఎలాంటి నష్టం జరిగింది.. నష్ట ప్రభావం ఎంత మేరకు ఉండొచ్చున్న అంశంపై స్పష్టత వచ్చే అవకాశం లేదని ప్రభుత్వ వర్గాలు స్వయంగా చెప్పడంతో బ్యాంకింగ్‌ కార్పొరేట్‌ వర్గాలకు 'వాన్నా క్రై' భయాలు మరింత తారాస్థాయికి చేరాయి. ఇదే భయంతో ఆయా సంస్థల వారు సోమవారం భయం.. భయంగానే తమ నెట్‌వర్క్‌లను ఆన్‌ చేయడం కనిపించింది.అయితే ఎలాంటి సమస్యలు కనిపించకపోవడంతో అందరూ ఊపిరి పీల్చుకున్నారు.
ప్యాచ్‌ వర్క్‌తో ప్రాబ్లమ్స్‌ తప్పాయి..
'వాన్నా క్రై' సైబర్‌ దాడులను తట్టుకొనేలా మైక్రోసాఫ్ట్‌వేర్‌ తీసుకువచ్చిన ప్యాచ్‌ను సంస్థ విరివిగా అందుబాటులోకి తేవడం.. సమస్యను అర్థం చేసుకొనేందుకు తగిన సమయం ఉండడం.. సెలవుల కారణంగా ప్రధాన నెట్‌వర్క్‌లు నిద్రాణంగా ఉండడంతో పెను ప్రమాదం తప్పిందని టెక్కీలు చెబుతున్నారు. నెట్‌వర్క్‌లను పూర్తిగా ఆన్‌ చేయకుండానే సర్వర్ల రక్షణకు ప్యాచ్‌వర్క్‌ అప్‌డేట్‌ చేయడంతో వైరస్‌ వ్యాప్తి పెద్దగా జరగలేదని నిపుణులు చెబుతున్నారు. దీంతో సోమవారం కార్యాలయాలు తెరిచి అన్ని సిస్టమ్స్‌ అందుబాటులోకి వచ్చి నెట్‌వర్క్‌ ద్వారా కార్యకాలాపాలు సాగించే సమయానికి 'వాన్నా క్రై' వ్యాప్తికి అడ్టుకట్ట పడినట్టయింది.
ఏటీఎం కేంద్రాల మూసివేత..
'వాన్నా క్రై' దాడుల నేపథ్యంలో పాత సాఫ్ట్‌వేర్‌పై పని చేస్తున్న ఏటీఎం కేంద్రాలను మూసి ఉంచాలని బ్యాంకులు ఏటీఎం నిర్వాహకులకు ఆదేశాలు జారీ చేశాయి. దీంతో చాలా చోట్ల ఏటీఎం కేంద్రాలు సోమవారం తెరుచుకోనేలేదు. దీంతో ప్రజలు కొంత అసౌకర్యానికి గురవడం కనిపించింది. సాఫ్ట్‌వేర్‌ ప్యాచ్‌ అప్‌డేషన్‌ నేపథ్యంలో సాయంత్రానికి అక్కడక్కడ కొన్ని ఏటీఎంలు అందుబాటులోకి వచ్చాయి. 'వాన్నా క్రై' దాడుల నేపథ్యంలో బ్యాంకులు 'భారత కంప్యూటర్‌ ఎమర్జెన్సీ రెస్పాన్స్‌ టీమ్‌' (సీఈఆర్‌టీ-ఇన్‌) సంస్థ అందించే ఆదేశాలను పాటించాలంటూ 'భారతీయ రిజర్వు బ్యాంక్‌' (ఆర్‌బీఐ) సూచించింది. దీనికి సంబంధించి బ్యాంకులు, ఆర్థిక సంస్థలు ఎలాంటి పనులు చేయాలి, చేయకూడదనే విషయాలతో కూడిన జాబితాను విడుదల చేసింది. దీనికి తోడు నెట్‌వర్క్‌ సంరక్షణకు సంబంధించి చేయాల్సిన పనులను వెబ్‌క్యాస్ట్‌ చేసింది. పాత వర్షన్‌ ఎక్స్‌పీపై పని చేస్తున్న ఏటీఎం యంత్రాలను అప్‌్‌డేట్‌ చేసేంతవరకు వాటికి సర్వర్‌తో అనుసంధానత కల్పించొద్దని ఆర్‌బీఐ ఆదేశాలు జారీ చేసింది.
భారీ నష్టాన్ని తప్పించుకున్నట్టే...
న్యూఢిల్లీ: ప్రపం చాన్ని వణి కించిన ర్యాన్స్‌ మ్‌వేర్‌ దాడి ప్రభావం భారత్‌పై పెద్దగా లేదని భారత ఐటీ శాఖ మంత్రి రవిశంకర్‌ ప్రసాద్‌ అన్నారు. సోమ వారం ఆయన ఈ విషయమై మాట్లాడుతూ ఈ ఉపద్రవం నుంచి దేశంలోని చాలా వరకు నెట్‌వర్క్‌లు కంప్యూటర్లు తప్పించుకోగలిగాయని ఆయన అన్నారు. ప్రభుత్వం లోని వెబ్‌సైట్‌ నిర్వాహక సంస్థలు, సూపర్‌ కంప్యూటర్‌ నిర్మాణ సంస్థలు పెద్ద సంఖ్యలో మైక్రోసాఫ్ట్‌ వెలువరిం చిన రక్షణ ప్యాచస్‌ను ఇన్‌స్టాల్‌ చేస్తున్నట్టుగా వివరిం చారు. 'నేషనల్‌ ఇన్‌ఫర్‌మాటిక్‌ సిస్టమ్స్‌' (ఎన్‌ఐసీ) ఈ దిశగా ప్రశంసనీయమైన పనితీరును నిర్వహిస్తోందని ఆయన అన్నారు. మరోవైపు ఎలక్ట్రానిక్స్‌, ఐటీ శాఖ కార్యదర్శి అరుణా సుందర్‌రాజన్‌ మాట్లాడుతూ ప్రభుత్వం నిరంతర అప్రమత్తతతో వ్యవహరిస్తూ.. పరిస్థితిని ఎప్పటికప్పుడు సమీక్షిస్తోందని అన్నారు.
మీ స్నేహితులకు రికమెండ్ చెయ్యండి